Mikkelsberget naturreservat

Mikkelsberget naturreservat er et område med gammel barskog rundt Mikkelsberget helt nordvest i Grue kommune. Berggrunnen utgjøres av granitt og noe øyegneis, og løsmassedekket er for det meste tynt. Terrenget er småkupert med grunne sprekkedaler, små vann og myrer. Vegetasjonen er gjennomgående fattig, med røsslyngfuruskog, blåbærgranskog og minerotrofe fastmattemyrer. En karakteristisk planteart er granstarr. Dessuten finnes en rekke lav- og vedboende sopparter knyttet til gammel gran, furu og bjørk. Det er påvist ti rødlistede arter. Særlig nevnes gode forekomster av både lys og mørk brannstubbelav. All vegetasjon, inkludert døde busker og trær er fredet mot enhver skade eller ødeleggelse. Det samme gjelder dyrelivet inkludert reir- og hiplasser. Alle inngrep som innvirker på naturmiljøet er forbudt, herunder drenering, uttak eller utfylling av masse, oppføring av bygninger, framføring av luft- eller jordledninger samt kloakkledninger med mer. Referanser